- Acts
- <
- 15
- >

15
Jerusalem jo ta horukea
1 Eto embo nei Judea ta eto Antioch ta puvuto namei kamei ahe poekihe ke einge ea, “Eto enda nei embomeni na Moses ta ke pepeni mahu kajari mihia avo ambo ambo eto hamo kakamba asora. Eto kakamba ae amo God na enana mane orekasuja,” ainge eo 2 Paul te Barnabas te tumo eto enana ga jujune ke peni vahai mine ara ea. Avoeto Antioch ta ekalesia na Paul te Barnabas te embo nei uhoho te aingeto da Jerusalem ta ekalesia ta embo okokose te apostle te na ke do aro avo kesi ikeo pambua. 3 Eto ekalesia na Jerusalem degi ta pekasi humbuto pambuto peketo toto Barnabas te Paul te pambuhumihe da Phoenicia te Samaria te amita ekalesia ta degi ke asi hetea. Eto heteto enda nei embomeni God ta ke ingito jo haperekenu God ta ke ambo ambo ea avo eo ingito tunga javotoho ea. 4 Eto toto Jerusalem ta pahuo apostels te ekalesia ta okokose te na kito tunga javotoho uo Paul te Barnabas te na God na enda nei ta do ena avo hihi tirio ingia. 5 Eto ambotani nei uhoho javo Pharisees na ke avo ingito ereto ke mine einge ea, “Enana enda nei embomeni na hamo kakamba eto Moses ta ke pepeni be avo agi ara aro ingesora.” Ainge eo 6 apostles te embo okokose te na ke peni avo vahaita horukihio 7 iji koso be ke kaseo Peter na ereto ke einge ena, “Nau namei kamei ungo kiarira God na na kihi enda nei embomeni ta degi amita ke javotoho hande ana ungota degi ta eto humbuto ikena avo eto ene ingihe ihiketo ambo ambo ea. 8 Eto God embo ta jo kiari embo na enda nei embo amo javotoho kito amita degi hande eto Ahihi Otohu ikena dago ainge. Eto dago Judea embomeni na kiora ainge ena. Avoeto God na enda nei embo ere uhua avo dago ere kogora eto God na enana nei dago nei ke ae 9 rate enana God ta ke amo ke be hotembihera avo eto enana ta jo egehei javotoho ehera God na enda nei embo hamo kakamba ara ke aera 10 avo eto ungo do eto God ta degi eto kiari ikihe ambotani ehaha ta degi hamo bouka ere ikeheve? Eto bouka amo dagota Ohihi humbari inono ae eto dago humbari inono ae. 11 be kivujo, dago enana ainge God ta ke avo be hotembihe Bada Iesu ta hande na orekasuja,” 12 ainge enu embomeni na ingito ke jamo eto oje jevito Barnabas te Paul te ta ke ingia. Eto God na ari sovera neite neite enda nei embomeni na kito ke be ara Paul te Barnabas te ta ingeni na ena avo ke eo ingia. 13 Eto ke irae enu James na ereto ke einge ena, “Nau namei kamei nau ke ingivu, 14 eto embo Simon Peter na ke ehei ingera amo God na enda nei embomeni amita toho aja unduresi ihiketo umbuna avo ehei ingera 15 ari aingeko amo peroveta na God ta ke kajari avo einge mihia. 16 ‘Bada God na einge erea, Na amita ambota ehako egerembeto puvuto David ta bande aimbeto veto sio sao ari avo puvuto siriketo ehako gerikasona. 17 Eto embo nei na na jombure aisora amo enda nei embo avo jage ano puvuto toho nau asora.’ 18 Ainge Bada God na eria amo mahu be ingito kajea.” 19 eto James na ke nei einge ena, “Hotembari nau amo enda nei embo God ta degi ere hora avo ungote bouka mane ikasora 20 te enana ta degi ahari kajaro kesora amo indari enda ta God ingeni na eto pene ikari amo sapura avo eto mane indesora. Eto nei amo embo na mane tiha asora. Nei amo o orosa te mane indesora. Eto nei amo orosa be avo mane indesora. 21 Eto amita be amo iji koso be Moses ta ke pepeni avo giu ari iji te enda tapa ta Judea embomeni ta God jakeka ari bande ta ehekeore ingiora eto Moses ta ke amo da tapa ta eagore ingiora.” ainge James na ena.
Ahari enda nei ambotani ta kajea
22 Eto apostles te embo okokose te ekalesia embomeni tapa na jo vahai eto embo siriketo Paul te Barnabas te ga da Antioch ta pambara ikea. Eto enana ta javo amo Judas Barsabbas te Silas te amo ambotani ta embo okokose heriso avo siriketo umbua. 23 Eto ekalesia ta ahari kaeto ikeo humbuto pambua amo erevira,
“Ungo enda nei embomeni da Antioch te Syria te Cilicia te amita jo ta miheva avo dago apostle te embo okokose te eto ungota namei kamei na ere pekihera. 24 Eto dago duru ingera amo dagota embomeni na ungota degi pambuto bouka peni vahai ikehere osaga ere kogova amo dago na ae rate enana ta uje na ehera, 25 avoeto dago vahaita horuketo embo ungota degi ikaro pambara siriketo umbera. 26 Eto umbera amo ungotenau tunga humbari embo Paul te Barnabas te amo ungotenau Bada Iesu Keriso ta ke agi ue sari ari joru ae eagora amiga pambasora 27 avo eto embo Judas te Silas te ikaro pambuto ungota degi ahari ta ke ere kajihera amita ke inono avo ungota degi aro ingesova. 28 Eto ke emo Ahihi Otohu te dago te jo vahai eto ungota degi ke pepeni bouka mane ikasora te ke erevi aro ingito agi ava erera. 29 Indari enda ta God ingeni na eto pene ikari mane indesova, nei orosa mane indesova nei o orosa te mane indesova eto nei tiha mane asova. Eto ungo ke erevi agi ue irivujo, orere re.”
30 Eto Jerusalem ta ekalesia na duru ikari embo ikeo da Antioch ta pambuto ambotani eo vahaita puvuo ahari ikeo 31 humbuto eheketo ke javotoho kito tunga javotoho ea. 32 Eto Judas te Silas te amo peroveta avoeto namei kamei ta degi iji koso ahe poekeo hamo ngahia te sovera ari umbua. 33 Eto umbuhe mihahera namei kamei na Judas te Silas te peketo ikeo da tohota ta egerembeto pambua. 35 Eto Paul te Barnabas te da Antioch ta iji koso mihie embo isapamane ga God ta ke ahe ere poekihahera.
Paul te Barnabas te degi oenga ara pambua
36 Eto iji nei Paul na Barnabas ta degi ke einge ena, “Ungote da mahu pambuto God ta ke hande uera avo namei kamei daingeto mihere avo ungote pambuto kesora,” ainge enu 37 Barnabas na John Mark humbuto pambasi uje ena, 38 rate Paul na John Mark humbuto pambari uje ae ena amita be amo enana ga mahu pambuna amo da tapa ta pambari uje ae eto da Pamphilia ta eto toto egerembena avo eto uje ae enu 39 Barnabas te Paul te jujune eto degi oenga pambua. Eto Barnabas na Mark ga e nga ta tiuka Cyprus ta pambua. 40 Eto Paul na Silas humbuto pambasi unu amita namei kamei na Bada na simba ururou pambara pari eo pambua. 41 Eto amina Syria te Celicia degi ta pambuto ekalesia ta sovera ari ikerekenu umbua.

- Acts
- <
- 15
- >

© 1988 Wycliffe Bible Translators, Inc.