- John
- <
- 12
- >

12
Iesu ta hamo ta Mary na oil mune te amina kuhena
(Matthew 26:6-13; Mark 14:3-9)
1 Eto Jarukari pondo ari ta iji 6 irae ae mihinu Iesu na da Bethany ta puvuto embo Lazarus pehenu enu vasiri te erena 2 amita bande ta indari indesi pambuo Martha na indari ikenu Iesu te Lazarus te eto umoro embo nenei te aingeto gaga ta arumbeto indie mihio 3 Mary na oil javo ‘Nard’ higi isapa amita mine amo pajire bera te amina humbuto Iesu ta utu ta overeketo kuheto amita siro hu na tuhenu bande jo amo mune na ohugara unu 4 ambotani tapa 12 rate ambotani vahai javo Judas Iscariot Iesu jenge indesuja embo amina ke einge ena, 5 “Oil mune te emo koro pajire be ombuto koro humbuto donda ambu embopo ta ikahera avo teho aijaja ere ua,” 6 ke ainge ena amo donda ambu embopo amo be hotembae rate ambotani ta koro tapa avo amina simba aja ke eo koro goru simba ue iji hekeri ta pegene humbaguja avoeto ena. 7 Iesu na embo amita degi ke einge ena, “Aravorate to, na pehano kovasora amo oil mune te emina hamo nau jigesuja avoeto simba ere ua, 8 te donda ambu embopo amo iji koso ungote iresora te na ungote iji koso mane iresona,” ke ainge Iesu na ena.
Priests Pepeni na Lazarus tasi sirikea
9 Eto Judea embomeni isapamane Iesu ta duru ingito kesi pambua amo Iesu pere mane rate embo Lazarus pehenu Iesu na enu vasiri te erena amite tapa kesi pambuto 10-11 Lazarus kito Judea ta ari avo toto Iesu ke be ijio priests pepeni na ke avo ingito Lazarus te tapa taro pehaja ke ea.
Eto Keriso na da Jerusalem ta pambuna
(Matthew 21:1-11; Mark 11:1-11; Luke 19:28-40)
12 Eto iho nei embomeni pondo ta puvua amina Iesu Jerusalem ta puvutuhunu duru ingito 13 koropa iki kahumbeto humbuto Iesu hambasi degi ta pahue ke jajage eto einge ea, “Hosanna, Israel embo ta ‘King’ Bada ta javota puvuto ere hua. Javotoho ari amita degi iroi.” ainge ijie puvutohuo 14 Iesu na o ‘Donkey’ meni hambuto humbuto o hamo ta arumbeto pambuna amita ke avo God ta ke mahu kajari ai ta einge mihia, 15 “Israel embomeni ungo joru avojo ungo ta ‘King’ o ‘Donkey’ meni ta hamo ta arumbeto puvuto ere hua.” Ke ainge mihia 16 amo iji amikote Iesu ta ambotani na hotembae rate Iesu vasiri te ereto uhu usasa ta pahunu amita ambotani na God ta ke mahu kajari amite Israel embomeni na pekea amite avo hotembeto ke be ea. 17 Ainge eto degi ta pahue Lazarus Iesu na jage enu use ta eto erenu kia embomeni amina embo tapa ta degi ke hande eo ingihe degi ta pambua. 18 Eto hajire avo Iesu na enu embo isapamane na duru ingito Iesu kesi degi ta puvua 19 eto Pharisee embomeni na kogue ke einge ea, “Kivu, ari emo haekari inono aera te enda embomeni tapa na embo emita ambota ere orovikihera.”
Enda Greek embopo na Iesu jombure ea
20 Eto God jakeka ari embo nenei pondo ta pambua amo enda Greek embopo 21 amina pambuto embo Philip amo enda Galilee amita da Bethsaida embo amita degi ke einge ea, “Dago Iesu kesi uje ere ora,” ainge eo 22 Philip na pambuto Andrew eto amiga pambuto Iesu ta degi eo ingito 23 Iesu na ke mine einge ena, “Embo ta Meni na amita Usasa ta horasuja iji puvija erevira, 24 na ungota degi ke be erena. Eto ‘wheat’ ve vahai enda ta veto mane pehasuja amo ve vahai aisuja te enda ta veto pehasuja amo be isapamane aisuja. 25 Eto embo amuna enda ta ari amita uje ue iresuja amita vasiri amo veto pambau irae aisuja eto embo nei amuna enda ta ari avo uje ae aisuja amo amita vasiri amo daroho iresuja. 26 Eto embo amuna ke nau agi ue amo na ambo ambo aisuja. Eto na dainge iragona ai ta nau agi ari embo te tapa iresuja. Eto embo amuna ke nau agi aisuja embo amo nau Mama na otohu aisuja.
Iesu amburesuja avo ke ena
27 Rate eha oroho nau jo ta osaga ere kogona te na ke do ano? ‘Mama, nau iji puvija erevi peiketo na hondate e’ ainge anote, ke ainge mane aisona te ari erevi asi puvua avoeto ari emita iji puvija erevira avoeto 28 Mama, javo no avo ejo peni ai.” ainge ijinu uhu i ta ke einge puvuna, “Javo nau avo ijione peni ereouva avo ehako ano peni aisuja.” ke ainge puvutuhunu, 29 embomeni areto mihia amina ingito ke einge ea, “Uhu ta tururu eria” ainge ijio embo nei na, “Uhu ta Anera na ke eria,” ainge eo 30 Iesu na ke einge ena, “Ke puvuto ere hua amo namo avoembo ae rate ungo avoembo eria. 31 Eto enda ta ari tapa do aingere amo God na mahu siriketo hajire ikasi ere ua eto enda ta tihi jigari embo amo God na ohimbau pambasuja. 32 Eto namo avo jigoro vivihe embo tapa amo nau degi ta puvuresora,” 33 ke ainge Iesu na ena amo ahe ivo do eto taisora avo harikena. Eto ke ainge Iesu na enu 34 embomeni ai ta mihia amina ingito ke einge ea, “Dago Moses na ke kajena avo eheketo kiora amo Keriso puvuresuja amo nangote daroho iresuja ke avo eheketo kiora te inena Embo ta Meni jigoro vihito pehasuja ainge erea amo Embo ta Meni mo davore?” ainge eo, 35 Iesu na ke mine einge ena, “Usasa amo ungote iji isapa mihima irae aisuja 36 te usasa mihia emikote ungo isa evujo eto isa ari embo na mume sihukasuja amo sio pambasuja avoeto usasa ungota degi irirou usasa ke be ijie usasa ta meniundi evujo,” ke ainge Iesu na eto embomeni kiae toto pambuto ojikena.
Embomeni na Iesu ke be ae ea
37 Eto Iesu na ari neite neite ena amo Judea embomeni na kia te ke be ae ea 38 amita ke avo Peroveta Isaiah na mahu einge kajena, “Bada, dagota ke mo embo amuna ingito ke be erei? Eto God ta sovera neite neite mo embo amuna kito ke be erei?” Ke ainge amo mahu kajari mihia. 39 Eto embomeni na ke avo ingito ke be ari haite mane avo God na enu Isaiah na ke einge kajena, 40 “Eto embomeni nau degi ta puvuore eagone kojagora avo tihi ano tahimbau mane kesora eto embo ta jo ano ngahia au mane hotembasora,” ke ainge kajena 41 amo Isaiah na Iesu ta usasa kogue Iesu avoembo kajena. 42 Eto Judea ta embo pepeni nenei amo Iesu ke be ea amo Pharisee embomeni na kahekeore oenga iragona joru ue ojikari na Iesu ke be ea. 43 Amo God na embomeni avo osa aisuja amo hotembae ue embomeni na kito osa ara uje ea.
Iesu ta ke na iji kombu te embo pehumba aisuja
44 Eto Iesu na embomeni tapa ingora ke peni vahai be eto einge ena, “Eto embo amuna na ke be eaguja amo na pere mane rate na ikari Embo amite tapa ke be eaguja, 45 eto embo amuna na kiaguja amo na ikari Embo amite tapa kiaguja 46 eto na usasa avo puvuto enda ta mihirono embo amuna na ke be ijie mume ta mane iresuja 47 eto na enda ta pehumba asi puvurae rate enda oreketo humbasi puvena avoeto embo amuna ke nau agi ae aisuja amo nanena mane pehumba aisona te 48 na uje ae ue ke nau agi ae ere ora embopo amita pehumba ari embo mihia amo ke nau tapa erevona amina iji kombu te pehumba aisuja 49 eto ke amita be amo erevira. Ke nau amo nau degi ta puvurae rate nau Mama na ikari Embo amina ana ijioi eagona 50 eto na kogona amo amita ke ikari ai ta amo vasiri daroho mihia avoeto nau Mama na ke do nau degi ta eaguja avo pere eagona,” ainge Iesu na ena.

- John
- <
- 12
- >

© 1988 Wycliffe Bible Translators, Inc.